मानसून 7 दिन देर से MP पहुंचा; असम के 19 जिलों में बाढ़, 1500 गांव डूबे
Monsoon Weather Forecast State-Wise Update; 29 जून तक मानसून राज्य के सभी जिलों तक पहुंचेगा। मौसम विभाग के मुताबिक, आज मानसून के मुंबई पहुंचने की भी संभावना है।
मौसम विभाग के मुताबिक, 20 राज्यों में अगले 4 दिन भारी बारिश होने का अनुमान है। इन राज्यों में मध्यप्रदेश, राजस्थान, पंजाब, गुजरात, उत्तर प्रदेश, हरियाणा, छत्तीसगढ़, ओडिशा, उत्तराखंड, तेलंगाना, नगालैंड, मणिपुर, मिजोरम, हिमाचल प्रदेश, कोंकण और गोवा, विदर्भ, तटीय आंध्र प्रदेश, तटीय कर्नाटक, केरल और तमिलनाडु शामिल हैं।
इस बीच, मानसून 7 दिन की देरी से मध्य प्रदेश पहुंच चुका है। दो दिन में यह राजधानी भोपाल पहुंचेगा। मौसम विभाग के मुताबिक, महाराष्ट्र में भी मानसून ने दस्तक दे दी है। अगले पांच दिन यहां भारी बारिश की संभावना है। शनिवार को मुंबई में जोरदार बारिश हुई है। मौसम विभाग ने मुंबई के लिए ओरेंज अलर्ट जारी किया है।
वहीं, असम में बाढ़ से हालात अब भी खराब हैं। यहां 20 जिलों के 5 लाख लोग बाढ़ से प्रभावित हुए हैं। बारिश में 2 लोगों की जान जाने की भी खबर है। बिपरजॉय तूफान के चलते मानसून देश में देरी से पहुंचा था, लेकिन अब बिपरजॉय का असर खत्म हो गया है, ऐसे में मानसून के तेजी से सभी राज्यों में पहुंचने की संभावना है।
असम में बाढ़ से 4.89 लाख लोग प्रभावित
असम की स्टेट डिजास्टर मैनेजमेंट अथॉरिटी के मुताबिक, असम के 19 जिलों के 4.89 लाख लोग बारिश और बाढ़ से प्रभावित हुए हैं। जिला प्रशासन ने बाढ़ प्रभावित इलाकों में 240 रिलीफ कैंप, 75 रिलीफ सेंटर्स बनाए हैं, जबकि 35 हजार 142 लोगों को रेस्क्यू कर रिलीफ कैंप में भेजा है। कई लोगों ने सड़कों और ऊंचे मैदानी इलाकों पर भी बसेरा जमाया है।
स्टेट डिजास्टर मैनेजमेंट अथॉरिटी ने बताया कि बाढ़ के कारण 10 हजार 782 हेक्टेयर जमीन डूब गई है। जबकि, 4.27 लाख पालतू जानवर भी बाढ़ में प्रभावित हुए हैं। पिछले 24 घंटे में बाढ़ का पानी 213 सड़कों, 14 ब्रिज, खेतों की कई मेंढ, स्कूली इमारतें, सिंचाई की नहरों तक पहुंच गया है।
मानसून की 4 फोटो...
देश में कहां-कितनी बारिश का अनुमान...
नॉर्थ ईस्ट- असम, मेघालय, सिक्किम में अगले 5 दिन बारिश
मौसम विभाग ने देश के पूर्वी राज्यों में अगले 5 दिन बारिश का अलर्ट जारी किया है। नगालैंड, मणिपुर, मिजोरम में 24 और 25 जून को भारी बारिश होगी। नगालैंड, मणिपुर, मिजोरम, असम, मेघालय और सिक्किम में 26 और 27 जून को अति भारी बारिश की आशंका है।
पूर्वी भारत- बिहार, पश्चिम बंगाल, झारखंड में 25 जून तक आंधी आने की संभावना
देश के पूर्वी राज्यों बिहार, पश्चिम बंगाल, झारखंड में 24 और 25 जून को बिजली कड़कने और 40-50 किमी प्रति घंटे की रफ्तार से आंधी चलने का अनुमान है। इसके अलावा 26 जून को इन तीनों राज्यों में बारिश होने की संभावना है। ओडिशा में 24 से 25 जून तक भारी बारिश की चेतावनी जारी की गई है।
नॉर्थ वेस्ट- UP, उत्तराखंड, दिल्ली, हिमाचल में अगले तीन दिन बारिश
हिमाचल प्रदेश, उत्तर प्रदेश और उत्तराखंड में अगले तीन से चार दिन तक बारिश होगी। उत्तर प्रदेश में 25 और 26 को भारी बारिश, जबकि उत्तराखंड में 26 जून तक तेज बारिश का अनुमान है। हिमाचल प्रदेश में 24 से 26 जून के बीच भारी बारिश होगी। इसके अलावा पंजाब, दिल्ली, हरियाणा और चंडीगढ़ में भी अगले तीन दिन बारिश की संभावना है।
दक्षिण भारत- तेलंगाना में मानसूनी बारिश, कर्नाटक में दो दिन होगी बारिश
देश के दक्षिणी राज्यों में अगले पांच दिन तेज बारिश होने की संभावना है। आंध्र प्रदेश में 24 जून तक बारिश हो सकती है। वहीं कर्नाटक और तेलंगाना में 26 जून तक बारिश की भविष्यवाणी की गई।
पश्चिमी भारत - महाराष्ट्र, गुजरात में 24 से 30 जून तक बारिश
देश के पश्चिमी राज्यों की बात करें तो, महाराष्ट्र और गुजरात में 24 से 30 जून के बीच तेज बारिश हो सकती है। इसके अलावा कोंकण और गोवा में 23 जून से शुरू हुई बारिश 26 जून तक जारी रह सकती है।वहीं विदर्भ में 24 जून से शुरू होने वाली बारिश 26 जून तक चल सकती है।
राज्यों में मौसम का हाल...
मध्यप्रदेश: भोपाल, रायसेन, सीहोर-राजगढ़ में हैवी रेन का अलर्ट
मध्यप्रदेश में 'बिपरजॉय' तूफान कमजोर हो गया है, लेकिन मानसून ने एंट्री कर ली है। शुक्रवार को आधे प्रदेश में बारिश हुई थी। ऐसा ही मौसम शनिवार को भी बना है। भोपाल, रायसेन, सीहोर और राजगढ़ में भारी बारिश का अलर्ट है।
शनिवार को प्रदेशभर में बारिश का दौर बना रहेगा। वहीं, रविवार को रायसेन, सीहोर, गुना, श्योपुरकलां, सिंगरौली, सीधी, रीवा, सतना, अनूपपुर में भारी बारिश हो सकती है। यहां 2-3 इंच या इससे ज्यादा बारिश का अनुमान है। पूरी खबर यहां पढ़ें...
हिमाचल: भारी बारिश से तबाही, आज यलो कल ऑरेंज अलर्ट
हिमाचल में मानसून की एंट्री से पहले ही बारिश ने कहर बरपाना शुरू कर दिया है। शिमला में भी रातभर बारिश के बाद नालों में अचानक पानी आने से सारा मलबा सड़कों पर आ गया। इससे अगल-अगल क्षेत्रों में एक दर्जन से ज्यादा गाड़ियों को भी नुकसान हुआ है। प्रदेशभर में बारिश के बाद 45 से ज्यादा सड़कें यातायात के लिए बंद हो गई है।
मौसम विभाग ने ताजा बुलेटिन में जारी कर सुबह 11.40 बजे तक शिमला, सोलन, सिरमौर, कांगड़ा, हमीरपुर और मंडी जिले में भारी बारिश का ऑरेंज अलर्ट जारी किया है। अन्य क्षेत्रों को आज येलो अलर्ट दिया गया है। पूरी खबर यहां पढ़ें...
उत्तर प्रदेश: पूर्वी UP में आज से भारी बारिश का अलर्ट, कल पूर्वांचल से 3 दिन पहले दस्तक देगा मानसून
तूफान बिपरजॉय का असर आज भी पूरे UP पर पड़ेगा, इसके बाद इसका असर खत्म हो जाएगा। पूर्वी UP में आज से अच्छी बारिश का अलर्ट है। पूर्वी यूपी में बहराइच, श्रावस्ती, बलरामपुर, सिद्धार्थनगर, महाराजगंज, कौशांबी और पश्चिम यूपी के सहारनपुर, बिजनौर, रामपुर, बरेली में आज भीषण बारिश का अलर्ट जारी किया गया है। पूरी खबर यहां पढ़ें...
हरियाणा: मानसून 30 जून को एंट्री लेगा; कल से शुरू होगी प्री-मानसून की बारिश
हरियाणा में मौसम विभाग ने मानसून आने की डेट फिक्स कर दी है। राज्य में 30 जून को मानसून दस्तक देगा। अच्छी बात यह है कि 25 जून से सूबे में प्री-मानसून की बारिश शुरू हो जाएगी। इससे पहले कई बार मानसून जुलाई के पहले हफ्ते में भी आया है। पूरी खबर यहां पढ़ें...
बिहार: 24 जिलों में बारिश की संभावना, 2 दिनों में पूरे राज्य में पहुंचेगा मानसून
मौसम विभाग की तरफ से शनिवार को प्रदेश के 24 जिलों में हल्की बारिश होने की संभावना है। राज्य के कई जिलों में हल्की वर्षा की गतिविधियां लगातार पिछले कुछ दिनों से बनी हुई है। सीमांचल इलाके में मूसलाधार बारिश हो रही है।
मौसम विभाग ने शनिवार को मानसून के रायपुर संभाग में फैलने तथा बिलासपुर तक पहुंचने की संभावना जताई है। इस तरह, 25 तारीख तक मानसून के पूरे प्रदेश में सक्रिय हो जाने के आसार हैं। पूरी खबर यहां पढ़ें...
छत्तीसगढ़: मानसून ने दस्तक दी, भारी बारिश का अलर्ट
शुक्रवार को मानसून छत्तीसगढ़ में दाखिल हुआ। यहां 26 जून तक बारिश होगी। मानसूनी बादल गुरुवार को बस्तर पहुंचे और तेज वर्षा के साथ शुक्रवार को दुर्ग संभाग के कई हिस्से तक पहुंच गए। इस साल मानसून निर्धारित समय यानी 13 जून से 10 दिन लेट पहुंचा है। इससे पहले, रायपुर और बिलासपुर संभाग में मानसून पूर्व की बारिश बढ़ने लगी है। पूरी खबर यहां पढ़ें...
